Soos Whitlock hier aandui, is 'n belangrike deel van die dryfkrag van posthumanisme om 'n etiese respons te ontwikkel vir die probleme en uitdagings van die veranderende, geglobaliseerde 21ste-eeuse wêreld. Dit hang saam met 'n klemverskuiwing weg van die opponerende kragte van natuur en kultuur ten gunste van 'n fokus op die self-organiserende ("auto-poietic") krag van lewende materie, volgens Braidotti (2013:par. 105). Aan die een kant is dit dringend noodsaaklik om die ekologie te bewaar. Ekokritiek en dierestudies vorm deel daarvan (kyk Wolfe, 2009:567-568). Aan die ander kant is daar 'n behoefte aan 'n etiese raamwerk wat onlangse ontwikkelings in biotegnologie kan interpreteer.
Die ondermyning van die idee van 'n outonome en gesaghebbende humanistiese subjektiwiteit is deels gebaseer op 'n dekonstruksie van die tradisionele terme, wat die idee laat posvat dat die kategorie "mens" afhanklik is van die uitsluiting van die nie-menslike ander, wat dus altyd reeds bevat is in die omskrywing van wat 'n mens is. Cole (in Cole et al. 2011:87) verwys na Wolfe (2003) se omskrywing van die subjek, en dui aan dat Wolfe die idees van o.a. Jacques Derrida en Giorgio Agamben navolg om aan te toon dat die konsep van "mens" afhanklik is van die konstruksie van 'n "dierlike" ander. Soos Nayar (2014:par. 138) dit stel: "the human is what it is because it includes the non-human".
Dit maak dit moontlik vir posthumanisme om weg te beweeg van 'n subjek-gesentreerde etiek ten gunste van 'n biosentriese perspektief, soos wat Wolfe (in Cole et al. 2011:100) voorstel, en word lewe op sigself (eerder as net mense, of diere, of die omgewing) globaal aangespreek. Op hierdie wyse word die skeidings tussen natuur en samelewing, nie-mens en mens gelykgemaak, en word respek, respons, en verantwoordelikheid vereis (Haraway, 2008:par. 305). Nash (in Cole et al. 2011:93) beskryf dit as 'n wyse om die ontologie van die werklikheid te herbedink, sodat die mens 'n "paradigma van oorheersing" kan agterlaat ten gunste van 'n relasionele verstaan van die interaksies en interverwantskappe van alles in die wêreld.